จงเสนอ 3 กลยุทธ์ จัดการแผนการลงทุนที่สามารถนำมาใช้ในช่วงสภาวะผันผวนของเศรษฐกิจ
กลยุทธ์ที่ 1 การ Selling out
Selling Out เป็นกลยุทธ์ที่นับว่าเพลย์เซฟที่สุด คือการขายสินทรัพย์การลงทุนที่มีแนวโน้มว่าจะเข้าสู่ช่วงขาลง โดยเปลี่ยนสถานะมาถือเงินสด หรือตราสารหนี้อายุสั้นอย่างตั๋วเงินคลังเอาไว้แทน เพื่อรอจังหวะกลับเข้าไปซื้อสินทรัพย์ลงทุนในช่วงที่ตลาดฟื้นตัว
อย่างไรก็ตาม สิ่งที่เป็นข้อจำกัดนั่นคือนักลงทุนส่วนใหญ่ หรือจะเรียกว่านักลงทุนทุกท่านเลยก็ว่าได้ ก็คงไม่มีใครที่รู้จังหวะเวลาที่เหมาะสมได้แน่ชัด สามารถขายและเข้าซื้อในเวลาที่ถูกต้องแม่นยำได้ทุกครั้งนั่นเอง 

กลยุทธ์ที่ 2 ย้ายมาถือสินทรัพย์ลงทุนที่ได้ประโยชน์จากสถานการณ์ของตลาด
โดยทั่วไปแล้วมักได้แก่ หุ้น Defensive stocks หรือหุ้นที่ทนทานต่อทุกสภาวะตลาด เช่น หุ้นกลุ่มอาหารและเครื่องดื่ม
โดยพิจารณาประกอบกับงบการเงินของธุรกิจว่ามีความมั่นคง ภาระหนี้น้อย มีกำไรและจ่ายปันผลสม่ำเสมอ หรือลงทุนในสินค้าโภคภัณฑ์ อย่างทองคำและน้ำมัน เป็นต้น  
หรืออีกรูปแบบการลงทุนหนึ่ง ซึ่งนับว่าเป็นเครื่องมือการลงทุนที่ถูกสร้างเพื่อให้เกิดโอกาสทำกำไรช่วงขาลงโดยเฉพาะ นั่นคือการลงทุนในตลาดอนุพันธ์ เช่น การขายฟิวเจอร์ส (Short Futures) ซื้อพุทออปชัน (Long Put Options) หรือขายคอลออปชัน (Short Call Options)
อย่างไรก็ตาม ข้อจำกัดของกลยุทธ์นี้นั่นคือ อาจไม่ใช่ผู้ลงทุนทุกคนที่มีความเข้าใจในธุรกิจ สินทรัพย์การลงทุน และเครื่องมือการลงทุนที่อาศัยองค์ความรู้ที่เฉพาะเจาะจงเช่นนี้ และการลงทุนในสิ่งที่ไม่มีความรู้ก็เป็นอีกความเสี่ยงการลงทุนที่น่ากลัวที่สุดเช่นกัน 

กลยุทธ์ที่ 3 คือการออกไปช้อปปิ้งเพิ่ม
ในแง่หนึ่งการเกิดวิกฤติย่อมมีโอกาส อย่างสถานการณ์ที่ตลาดการลงทุนอยู่ในช่วงขาลงก็อาจเป็นโอกาสที่ทำให้เราได้ซื้อสินทรัพย์ลงทุนที่สนใจในราคาที่ถูกลง
อย่างไรก็ตามสิ่งที่ควรทำการบ้านคือการศึกษาสินทรัพย์ที่จะเข้าซื้อเพิ่มว่ายังมีโอกาสในการเติบโตหลังจากผ่านพ้นวิกฤติจริงหรือไม่
ตัวอย่างปัจจัยที่ใช้สังเกตศักยภาพของหุ้นที่น่าซื้อเก็บในช่วงวิกฤติก็อย่างเช่น มีแนวโน้มการเติบโตของกำไรที่ชัดเจน พื้นฐานของธุรกิจยังไม่เปลี่ยนแปลง อัตราส่วน P/E Ratio และราคาหุ้นร่วงลงเยอะเมื่อเทียบกับช่วงก่อนหน้า และมีปัจจัยในระดับมหภาคสนับสนุน เช่น เป็นธุรกิจที่ได้ประโยชน์จากนโยบายภาครัฐหรือความร่วมมือระหว่างประเทศ
หรือแม้กระทั่งพอร์ตการลงทุนเดิมของเรา ถ้าหากยังคงมองเห็นว่าพื้นฐานของสินทรัพย์การลงทุนยังไม่เปลี่ยนแปลง และมีแนวโน้มเติบโตตามกรอบเวลาที่ได้กำหนดไว้ ก็ใช้วิธีทยอยช้อปปิ้งด้วยการ DCA อย่างต่อเนื่องตามแผนเดิมก็ได้เช่นกัน
จะเห็นได้ว่าไม่ว่าจะกลยุทธ์ไหนก็เป็นไปได้ทั้งสิ้น แต่การที่เราจะกำหนดกลยุทธ์ที่เหมาะกับตัวเองได้ ก็คงต้องเริ่มจากความเข้าใจเป้าหมายการลงทุน และการรับความเสี่ยงการลงทุนของตัวเองให้ได้ก่อน เพราะผู้ลงทุนแต่ละคนก็จะมีแผนการลงทุนที่แตกต่างกันตามสถานการณ์ เงื่อนไขและข้อจำกัดที่แตกต่างกันไป ไม่ว่าจะเลือกกลยุทธ์ไหนก็ไม่มีถูกไม่มีผิด มีแต่แผนการลงทุนส่วนตัวของตัวแต่ละคนที่ต้องดูแลให้ผ่านพ้นวิกฤติไปให้ได้ก็เท่านั้น
การวิเคราะห์ทางการเงิน & เศรษฐศาสตร์การเงิน,ตลาดการเงิน & ผลิตภัณฑ์และบริการทางการเงิน,ความรู้ทางการเงิน